May Britt Vihovde (Venstre), 2004-12-07:
Som medlem i samferdselskomiteen i førre periode var eg med og handsama den første nasjonale transportplanen. Det gler meg å sjå at vi har fått gjennomslag i Samarbeidsregjeringa for Venstre sine prioriteringar frå den handsaminga. Eg registrerer at representanten Gunn Olsen ikkje kjenner igjen Venstre, men eg kjenner veldig godt igjen det som Regjeringa har lagt fram. Det er god Venstre-politikk. Vi ville ha auka kollektivsatsing. Det var det beste for miljøet. Vi ville at tryggleik alltid skulle vera førsteprioritet, og det har vi også fått. Vi meinte at moglegheita for å omdanna ulike statlege etatar til AS og la dei konkurrera om oppdrag, ville gi brukarane betre tenester. Det har også skjedd. I løpet av denne stortingsperioden er løyvingane til kollektivtiltak auka med om lag 4 milliardar kr. Dette har gitt betre kvalitet, betre rutetilbod, billigare billettar, og talet på brukarar som reiser kollektivt, har auka. For Venstre er tryggleiken det viktigaste. Innan alle våre samferdslegreiner er det auka løyvingar til tryggingstiltak. Dette gjeld auka løyvingar til sikringstiltak langs sjøleia, det gjeld auka løyvingar til rassikring og utbetring av våre mest ulykkesbelasta vegar, det gjeld auka løyvingar til sikringstiltak ved våre flyplassar, og det gjeld ikkje minst løyvingar til fjerning av farlege planovergangar og nytt togradiosamband. Så til spørsmålet om konkurranseutsetjing. Er dette farleg? Utviklinga av vårt velferdssamfunn handlar om å sjå på nye måtar å løysa våre velferdsoppgåver på. I samband med utvikling av t.d. ny teknologi må også det offentlege gjennomføra reformer som gir meir igjen av dei ressursane vi brukar. Det er brukarane vi først og fremst må tenkja på, og kva tenestetilbod dei skal få. Det undrar meg at Sosialistisk Venstreparti, som ønskjer å marknadsføra seg som eit radikalt parti, så til dei gradar i slike spørsmål er erkekonservative. Arbeidarpartiet snakkar om at dei har lagt inn mykje meir pengar i forslaget sitt til budsjett og i forslaget til Nasjonal transportplan. Då har eg lyst til å minna om at ved siste behandlinga av Nasjonal transportplan, då Arbeidarpartiet la fram sitt første statsbudsjett, var det mindre i det enn det dei hadde lagt opp til i Nasjonal transportplan, og mykje mindre enn det som Arbeidarpartiet i denne salen la opp til. Sosialistisk Venstreparti klarte å få eit kjempeutspel i media om kvifor regjeringspartia og Framstegspartiet ikkje prioriterte å bruka budsjettforliket til å satsa på nattog til Stockholm. Då kan vi berre minna om kva som står i Framstegspartiet sitt budsjett. Eg er glad for at vi her har fått auka løyvingar til vegprosjekt. Så til slutt: Som hordalandsrepresentant har eg lyst til å trekkja fram prosjektet Jondalstunnelen. Det er eit prosjekt som Venstre har slåst for sidan tilskott til store fylkesvegprosjekt blei innlemma i den store potten – eit fantastisk prosjekt, som bind Hardanger betre saman med Midt-Hordaland samt gir kortare veg til Bergen for alle som bur i den søre delen av Hardanger. Det har opna for ein ny bustad- og arbeidsmarknad i denne regionen. Med statens bidrag er det første bidraget gitt, og eg vonar at resten kjem til neste år.